༈ རིགས་དྲུག་པ་རྡོ་རྗེ་འཆང་ཆེན་པོ་ལ་བསྟོད་པ་དོན་དམ་དཔྱིད་ཀྱི་ཐིག་ལེ། ཆོས་ཐམས་ཅད་ཀྱི་རྡོ་རྗེའི་སློབ་དཔོན་ཆེན་པོ་ལ་ཕྱག་འཚལ་ཞིང་སྐྱབས་སུ་མཆིའོ།། རྣམ་ཀུན་རེ་ཁཱར་བྲིས་ཀྱང་མ་རྙོགས་ཤིང་། །བཅུ་དྲུག་ཆ་ཤས་རྫོགས་ཀྱང་གཤིས་ཉིད་ལས། །འགྱུར་མེད་ཡན་ལག་བདུན་ལྡན་ཁ་སྦྱོར་སྐུ། །ཤྲཱི་ཧེ་རུ་ཀ་ལ་གསོལ་བ་འདེབས། །གསང་བ་མཆོག་གི་གནྡྷཱོ་ལ་ཆེན་པོར། །ཆོས་ཀྱི་ལོངས་སྤྱོད་རྫོགས་པའི་རིགས་ཀུན་ལ། །རྟག་པར་སྟོབ་མཁས་རྡོ་རྗེ་འཆང་ཆེན་པོ། །དཀྱིལ་འཁོར་ཡོངས་ཀྱི་གཙོ་བོར་གསོལ༴ གང་གི་རྒྱུ་མཐུན་དྲི་མེད་ཤེལ་གོང་མཐུ། །འགྲོ་རྒྱུད་མོས་པ་ཀུན་ལ་ཆགས་པའི་མདངས། །ཕན་བདེའི་པིར་དུ་ལེན་མཁས་ཤཱཀྱའི་ཏོག །མཆོག་གི་སྤྲུལ་སྐུ་ངོ་མར་གསོལ༴ རྩ་རྣམས་དབུ་མར་སྦྱངས་པའི་ཞིང་རྣམས་སུ། །ཉི་ཟླ་འདྲེས་པའི་ཤིང་རྟ་ལ་ཞོན་ནས། །ཁམས་ཀྱི་དྭངས་མའི་འགྲོས་གཉིས་རྫོགས་པའི་མཐའི། །ཕྱག་རྒྱ་ཆེན་པོ་འགྲུབ་པར་བྱིན་གྱིས་རློབས། ། ཞེས་རིགས་ཐམས་ཅད་ཀྱི་ཁྱབ་བདག་རྡོ་རྗེ་འཆང་ཆེན་པོ་ལ་པདྨ་དཀར་པོས་དཔལ་ཙ་རི་ཏྲ་ཅིག་ཅར་དཔལ་གྱི་ནགས་ལྗོངས་འཇའ་འོད་འཁྱིལ་བའི་གུར་ཁང་དུ་བསྟོད་པ་དགེ་ལེགས་སུ་གྱུར་ཅིག།